Stanovisko Vysokej školy manažmentu k návrhu hodnotiacej správy AK HS_208_14_AK_VSM

Vedenie Vysokej školy manažmentu (VŠM) ďakuje Pracovnej skupine Akreditačnej komisie (AK) a Sekretariátu AK za vypracovanie návrhu Hodnotiacej správy. Uvedené skutočnosti a hodnotenie považujeme vcelku za objektívne. Dlhodobý zámer VŠM a fungovanie vnútorného systému kvality, rovnako ako prísna politika kontroly originality študentských prác a činností svedčí o tom, že škola má trvalú snahu o zlepšovanie kvality pedagogického procesu i vedecko-výskumnej činnosti. Časť uvedených slabých stránok je nám známa a trvale pracujeme na ich zlepšení. Nie všetkých v správe uvedených slabých stránok sme si boli vedomí (resp. sme ich tak nevnímali), takže sme dostali impulzy pre ďalšie skvalitňovanie našej práce a v našom stanovisku na ne reagujeme. 

K bodu 1 HS:
K bodu 1.2 Analýza činností (silné a slabé stránky VŠM), konkrétne k bodu 1.2.2 Slabé stránky si dovoľujeme  uviesť nasledovné komentáre, resp. reakcie:

Komentár k pripomienke a) Všetky orgány vysokej školy, ako aj drvivá väčšina učiteľov pôsobia v Bratislave, ale sídlo je v Trenčíne.
V Bratislave sídli rektorka (má kanceláriu aj v Trenčíne), prorektori a ekonomické oddelenie, 2 IT pracovníci a polovica počtu učiteľov. Funkcionári a niektorí pracovníci musia často a pravidelne jednať s vrcholovými riadiacimi orgánmi (MŠ, AK, a pod.), partnerskými organizáciami a subjektmi hospodárskej praxe, preto ich umiestnenie v Bratislave výrazne zjednodušuje a zefektívňuje ich prácu. Všetky ostatné manažérske a administratívne pracoviská sú rozmiestnené paralelne v Trenčíne aj v Bratislave (programový manažér, štyria zo šiestich vedúcich katedier, študijné oddelenie, knižnica, výpočtové stredisko, atď.), vrátane druhej polovice počtu učiteľov. Nedá sa teda povedať, že „drvivá“ väčšina učiteľov pôsobí v Bratislave. Bez ohľadu na to, kde učitelia formálne sídlia, zabezpečujú výučbu rovnako v Trenčíne aj Bratislave a nastavené systémy kvality zabezpečujú komplexnú kontrolu procesov vzdelávania a vedecko-výskumnej činnosti na oboch pracoviskách identicky. 

Komentár k pripomienke b) Nejasné je rozlíšenie pôsobnosti VŠM a City University počínajúc webovým sídlom školy až po rozlíšenie študentov (študenti VŠ a študenti City-programov). 
VŠM si je vedomá svojej zodpovednosti za rešpektovanie zákonov a predpisov v oblasti vysokého školstva v SR a v plnej miere ich pri poskytovaní vzdelávania dodržiava.
VŠM je samostatný a plne autonómny subjekt zriadený zákonom NR SR č. 286/99Z.z. o zriadení Vysokej školy manažmentu v Trenčíne v zmysle vtedy platnej legislatívy a jej najvyšším orgánom je Správna rada školy. VŠM ponúka študijné programy na 1., 2. a 3. stupni (v slovenskom aj anglickom jazyku), ktoré boli akreditované Akreditačnou komisiou SR. Programy vychádzali pôvodne z programov City University of Seattle (CUS) a jadrá slovenských ŠO 3.3.15 a 3.3.16, v ktorých sú ŠP na VŠM ponúkané a sú jednoznačne naplnené,  to naďalej do značnej miery umožňujú.
VŠM má podpísanú zmluvu o partnerstve a spolupráci s americkou neziskovou organizáciou City University of Seattle, ktorá je akreditovaná americkou NWCCU  a ktorá v minulosti zohrala pozitívnu úlohu pri budovaní VŠM. CUS ako zriaďovateľ VŠM  akceptuje za jasne určených podmienok prenos kreditov získaných v programoch VŠM voči svojmu programu a študenti majú možnosť získať aj diplom City University of Seattle. CUS ponúka našim študentom aj možnosť absolvovať časť štúdia priamo v centrále školy v Seattle, USA.
Pokiaľ ide o webové sídlo školy, toto slúži pre informačné a prezentačné účely školy a jej programov a z komunikačného resp. marketingového  hľadiska akcentuje prepojenie a partnerstvo VŠM a CUS.
Vo vedeckovýskumnej oblasti sa všetky publikácie pracovníkov započítavajú iba do činnosti VŠM, ani jedna do činnosti CUS.

Komentár k pripomienke c) Technické zabezpečenie v Bratislave je vyhovujúce, priestory v Trenčíne už nepôsobia univerzitným dojmom. 
Pripúšťame, že budova školy v Trenčíne môže pôsobiť zastaralejšie, najmä ak ju porovnáme s budovou školy v Bratislave, kde sa jedná o relatívne novú budovu. V Trenčíne ide o staršiu budovu (bývalú budovu strednej školy), ktorá môže zvonka pôsobiť menej atraktívnym dojmom. Jej rekonštrukcia však postupuje už niekoľko rokov v súlade s finančnými možnosťami školy. Pomalšie tempo renovácií vyplýva aj z toho, že súkromné VŠ na tento účel nedostávajú dotácie ani z európskych fondov a zabezpečenie zdrojov nie je jednoduché (prevádzka, stavebné úpravy a pod. idú zásadne mimo príjmov zo školného). Technické zabezpečenie v Trenčíne v oblasti informačných a komunikačných technológií je však na oveľa vyššej úrovni ako v Bratislave. V Trenčíne sa nachádza centrála a v Bratislave iba pobočka výpočtového strediska VŠM. To isté platí aj pre knižnicu. Trenčín  je sídlom centrálnej knižnice, v Bratislave jej (výrazne menšia) pobočka. 

Komentár k pripomienke d) Knižnica v Trenčíne i v Bratislave je relatívne primerané zabezpečená študijnou literatúrou, sú v nej však publikácie predovšetkým z produkcie iných vysokých škôl. 
VŠM je relatívne nová vysoká škola, ktorá musela v prvých rokoch riešiť hlavne otázky kvalitného personálneho zabezpečenia výučby. Až v nasledujúcej etape (ktorá však už zahŕňa aj obdobie druhej akreditácie) sa vedecko-výskumná činnosť a publikovanie učebníc výrazne zintenzívnilo. Ako vidieť z akreditačného spisu, publikačná činnosť učiteľov VŠM sa počas rokov 2008 – 2013 výrazne zlepšila (publikovanie desiatok publikácií - učebníc, monografií, podporných učebných materiálov/skrípt, zbierok úloh, prípadových štúdií a pod.) Plán publikačnej činnosti VŠM predpokladá pravidelné každoročné publikovanie ďalších učebníc, vedeckých monografií  a podporných materiálov tak, aby sa všetky medzery pokryli.

Komentár k pripomienke e) Predložené vedecké výstupy boli orientované veľmi často na oblasť mimo oblasti výskumu 8.ekonómia a manažment, veľmi často sa vyskytovali publikácie o e-learningu. Niektoré vedecké výstupy boli síce v autorstve súčasných pedagógov vysokej školy, boli však publikované pod hlavičkou iného pracoviska, resp. v období, keď autor nepracoval na vysokej škole. 
Na pripomienku sme reagovali opätovnou kontrolou toho, či všetci autori boli v čase publikovania pracovníkmi na plný úväzok na VŠM a nezistili sme, že by neboli. Dojem, že mohli publikovať aj na inej škole môže vyplývať z ich paralelného (nižšieho) úväzku na inom pracovisku. Platí tiež, že pri každej publikácii je VŠM uvedená ako pracovisko autora.
E-learning sa v súčasnosti považuje za hlavný pilier celoživotného vzdelávania a intenzívne sa uplatňuje vo všetkých väčších firmách (aj na Slovensku) ako súčasť znalostného manažmentu. VŠM sa vo svojej výskumnej práci zameriava predovšetkým na jeho uplatnenie v malých a stredných firmách s cieľom posilniť odbornú pripravenosť ich pracovníkov pri minimalizácii nákladov. Dôsledkom toho, že VŠM má bohaté skúsenosti v tejto oblasti, je pomerne veľa kvalitných publikácií a príspevkov učiteľov VŠM v popredných časopisoch, významných indexovaných konferenciách a pod. Vzhľadom na to, že akreditačný spis zachytáva najkvalitnejšie publikácie (A a B), podiel takto orientovaných prác sa opticky zvýšil. Veľký počet publikácii zameraných na výskumnú oblasť 8 akreditačný spis neobsahuje, čo dokonca platí aj pre niektoré práce kategórie B.

Komentár k pripomienke f) Je otázne, či škola je schopná zvládať študijné programy orientované na niekoľko vetiev manažmentu. 
VŠM je relatívne malá škola, ktorá nemá ambíciu rozširovať počet študijných odborov ani programov na viac ako dva tak ako je to aj v súčasnosti. Myslíme si však, že na zvládanie týchto  na manažment zameraných ŠP  má škola dostatok vysoko erudovaných odborníkov, systém riadenia (vrátane vnútorného systému kvality) aj systém výučby, ktoré dávajú predpoklad dostatočnej kvality a úrovne výchovy a vzdelávania študentov vrátane ich prípravy na prax (o čom svedčia rebríčky zamestnanosti absolventov, kde sa VŠM umiestňuje na veľmi dobrých miestach).

Komentár k pripomienke g) Stáli učitelia uvádzaní aj na webovom sídle VŠM predstavujú veľmi slabú základňu pre výučbu a rozvoj vedenej oblasti 8 Ekonómia a manažment, keď na relevantných katedrách pôsobia len 2 profesori a 4 docenti. Na Katedre matematiky, štatistiky a informačných technológií, ktorá by mala byť podpornou katedrou pritom pôsobia 3 profesori (1 na čiastočný úväzok). To nevytvára predpoklady pre uskutočňovanie kvalitného rozvoja vednej oblasti a výučby na vyšších stupňoch štúdia na niekoľkých študijných programoch. 
VŠM má dva študijné programy, preto nie je možné robiť paralelu s veľkými  školami, kde obyčajne väčšina odborných katedier má svoj (jeden alebo dva) študijný program. Logicky z toho vyplýva, že pracovníci všetkých katedier sa rovnakou mierou podieľajú na zabezpečovaní každého študijného plánu oboch študijných programov a začlenenie učiteľov do katedier nemá až taký veľký vplyv na ich činnosť. Na každej katedre (okrem katedry jazykov a humanitných vied) pôsobia minimálne dvaja alebo traja docenti alebo profesori, čo je v pomere k celkovému počtu učiteľov štandardný počet.
Z profesorov pôsobiacich na Katedre matematiky, štatistiky a informačných technológií sa dvaja inaugurovali v odbore Kvantitatívne metódy a informatika v ekonómii, tretí v  odbore Systémové inžinierstvo a informatika. Ich oblasti výskumu súvisia teda veľmi úzko s ekonómiou a manažmentom, pričom tvoria kostru znalostného manažmentu. Podľa pravidelných hodnotení pracovníkov VŠM sú títo traja profesori výraznou podporou na všetkých stupňoch štúdia v oboch programoch. O tom svedčí aj skutočnosť, že aj ich zásluhou získala VŠM doktorandský program Znalostný manažment ako prvý – a zároveň jediný v SR.

Komentár k pripomienke h) Nízka úroveň výstupov študentov doktorandského štúdia. 
V období, ktoré zachytáva komplexná akreditácia sa doktorandské štúdium iba rozbiehalo (zatiaľ sú prví dvaja úspešne ukončení absolventi so začiatkom štúdia v ak. roku 2010/2011, kedy sme o akreditáciu doktorandského štúdia na VŠM prvý krát požiadali). Prevažná väčšina doktorandov študuje externou formou popri zamestnaní, čo môže mať vplyv na výsledky publikačnej aktivity. Nakoľko vedenie VŠM a odborová komisia sú si vedomé rezerv v kvalite výstupov a venujú skvalitňovaniu publikačnej činnosti doktorandov trvalú a systematickú pozornosť, situácia sa dosť výrazne zlepšuje a začínajú pribúdať aj publikačné výstupy doktorandov v kategórii A. 

K bodu 2. HS a prílohe  k bodu 2:
Všetky hodnotiace správy pre obidva predkladané študijné programy (Podnikový manažment a Znalostný manažment), vo všetkých troch stupňoch, v dennej i externej forme, sú v hodnotiacej správe uzavreté vyjadrením „je spôsobilá“, preto hodnotiacu správu ako celok považujeme za pozitívnu a povzbudzujúcu do ďalšej činnosti a smerovania školy. Časové obmedzenia, vyplývajúce zo zákona: 
- pre 3. stupeň ŠP Znalostný manažment (do dovŕšenia 70 rokov spolugaranta prof. Hvoreckého (nie garanta ako je uvedené v správe), 
-  pre nový ŠP 3. stupňa Podnikový manažment v oboch formách štúdia,
- pre externú formu štúdia pre ŠP 1. a 2. stupňa Znalostný manažment a ŠP 1. stupňa Podnikový manažment, ktoré boli z dôvodu zmeny dĺžky štúdia zaradené ako nové (v zmysle §83 ods. 2 zákona),
samozrejme plne akceptujeme.

V HS v tabuľke v Prílohe k bodu 2-ŠP /VŠM je v stĺpci Garant resp. Spolugarant 1 a 2 uvedené „NEUVEDENÁ FUNKCIA“, (ide o neuvedenie funkčného miesta docent resp. profesor):
Všetci garanti aj spolugaranti sú na VŠM zaradení (v zmysle zásad výberového konania na funkčné miesta docentov a profesorov na VŠM) na funkčných miestach nasledovne:
prof. Ing. Soňa Ferenčíková, PhD. - funkčné miesto profesora od  1.7.2011 do 30.6.2016 pre ŠO 3.3.16 Ekonomika a manažment podniku
prof. RNDr. Jozef Kelemen, DrSc. - funkčné miesto profesora od 1.7.2011 do 30.6.2016 pre ŠO 3.3.15 Manažment
prof. RNDr. Jozef Hvorecký, PhD. - funkčné miesto profesora od 16.9.2013 do 30.9.2015 pre ŠO 3.3.15 Manažment
prof. Dr. Ing. Menbere Workie Tiruneh, PhD. -  funkčné miesto profesora od 1.10.2014 do 30.9.2019 pre ŠO 3.3.16 Ekonomika a manažment podniku (dovtedy funkčné miesto docenta)
doc. Ing. Mária Tajtáková, PhD. – funkčné miesto docenta od 1.7.2011 do 15.9.2015 pre ŠO 3.3.16 Ekonomika a manažment podniku
doc. Ing. Iveta Paulová, PhD. – funkčné miesto docenta od 16.9.2013 do 30.9.2015 pre ŠO 3.3.15 Manažment

K bodu 4 HS:
Podrobné vyhodnotenie oblasti výskumu a celkový profil kvality výskumnej činnosti VŠM (výsledný profil 45,35,0,20,  výsledné číselné hodnotenie 3.05), s výsledným hodnotením B  akceptujeme. 

K bodu 5. HS: 
S vyjadrením o začlenení VŠM, v ktorom AK odporúča začleniť VŠM medzi vysoké školy, ktoré nie sú začlenené medzi univerzitné vysoké školy a ani medzi odborné vysoké školy (vzhľadom k plneniu kritérií KZU-1 a KZU-3 ale neplneniu kritéria KZU-2) sme uzrozumení a VŠM nemá nateraz ambíciu začleniť sa medzi univerzitné vysoké školy.

V Bratislave, 7.8.2015				prof. Ing. Edita Hekelová, PhD.
							rektorka VŠM